Jonges kom van ver vir die jeugskou | Netwerk24
Die Swartlandskou op Moorreesburg is vanjaar weer die trotse aanbieder van die Swartlandjeugskou.
Jong skoudeelnemers kom van so ver as Riversdal, die Paarl, Bredasdorp, Caledon, Clanwilliam en Ceres om hieraan deel te neem. Dit is 'n platform vir jong mense wat met toegewydheid hul liefde vir landbou en diere wil uitleef. Dit is ook 'n goeie platform vir enige leerling wat 'n beroep in landbou wil volg.
Die Swartlandjeugskou word elke jaar op die Swartlandskou op Moorreesburg aangebied. Foto: VERSKAF
Daar is agt verskillende klasse waaraan hulle deelneem, naamlik:
Dié klasse word in drie ouderdomsgroepe vir onderskeidelik junior juniors, juniors en seniors aangebied.
Die jeugskou is 'n sport waar leerlinge met diere skou en die deelnemer se vaardighede beoordeel word – nie die dier s'n nie. Deelnemers moet ook goeie kennis hê van die dier waarmee hulle op die dag skou omdat hulle daaroor uitgevra word.
Volgens die organiseerders van die Swartlandskou het deelname aan die jeugskou die afgelope paar jaar aansienlik gegroei. Verlede jaar het nagenoeg 120 jongmense aan die skou deelgeneem, en vanjaar word sowat 130 leerlinge verwag.
"Ons bied 'n jeugskou van 'n hoë standaard aan waar skoudeelnemers hul beste kan lewer en hul vaardigheid en kennis teen mekaar kan opweeg," lui 'n verklaring wat deur die skoukantoor uitgereik is.
"Nóg 'n faktor wat tot ons sukses bydra, is die toegewyde en bekwame beoordelaars wat ons skoudeelnemers met presisie bepunt en met opbouende kommentaar aanmoedig om altyd hul beste te lewer."
Die Swartlandjeugskou se kampioenskapsbyeenkoms begin op Woensdag 5 September om 13:00 by die Skaap-afdak op die skouterrein.